XIII. ORSZÁGOS RENDŐR- ÉS TŰZOLTÓNAP

Az idei évben is több tízezer fő látogatott el április 25-én a Városligetbe, ahol – az előző évek hagyományainak megfelelően – a XIII. Országos Rendőr- és Tűzoltónapon az Ügyeleti Főosztály is képviseltette magát. 

Célunk elsősorban a hívásfogadó központok tevékenységének hiteles bemutatása, a segélyhívószámok megfelelő használatának az ismertetése, valamint a beavatkozást nem igénylő hívások visszaszorítása érdekében információk eljuttatása volt az érdeklődő állampolgárok részére.

A gyerekeknek játékos feladatokkal készültünk, a kisebbek színezhettek, kirakójátékkal játszhattak, jutalomként ajándékkereket pörgethettek, a felnőttek tudását pedig különböző kvízekkel teszteltük. Munkatársainknak volt lehetősége a látogatókkal beszélgetni arról, mennyire fontos, hogy a segélyhívó számokat csak akkor használják, ha ténylegesen a készenléti szervek segítségére szorulnak.

Valamennyi programunk népszerű volt az érdeklődők körében, rendkívül sok pozitív visszajelzést kaptunk. 

Továbbra is kiemelkedő feladatunknak tartjuk a beavatkozást nem igénylő hívások számának csökkentését. Általános és középiskolákban, nyugdíjas klubokban, sőt már óvodákban, bűn- és balesetmegelőzési rendezvényeken, közösségi médiában történő megjelenés során hívjuk fel a figyelmet a segélyhívó rendszer fontosságára, a 112-es egységes európai segélyhívószám indokolt és szakszerű használatára.

KIEMELKEDŐ ESEMÉNY

2026. június közepén a Hívásfogadó Központ Szombathely operátora fogadott egy segélyhívást, amelyben a bejelentő elmondta, hogy séta közben egy fagyizó mellett elhaladva hallotta, hogy bentről motoszkálás, pakolás zaja szűrődik ki és a világítás is fel van kapcsolva. Gyanúsnak tartja, mert a fagyizó tulajdonosa nem helyi lakos és éjszaka már nem szokott ott tartózkodni.

A hívásfogadó az esemény azonnali rendőri beavatkozást igénylő jellege miatt késedelem nélkül konferenciabeszélgetésbe kapcsolta a területileg illetékes Komárom-Esztergom Vármegyei Rendőr-főkapitányság Rendészeti Igazgatóság Tevékenység-irányítási Központ munkatársát. 

A bejelentő kiváló helyzetfelismerése, valamint a hívásfogadó és a tevékenység-irányító kiemelkedően gyors intézkedése hozzájárult az elkövető tettenéréséhez és a bűncselekmény befejezésének megakadályozásához.

Az esettel kapcsolatban a www.police.hu internetes portál az alábbiakat tette közzé:

„Egy büféből kiszűrődő gyanús zajok miatt riasztották a rendőröket Oroszlányban. Június 14-én késő este érkezett bejelentés a rendőrségre arról, hogy egy oroszlányi büféből gyanús zajok hallatszanak és felmerült a betörés gyanúja. A helyszínen a rendőrök megállapították, hogy az üzlet nyílászárói sértetlenek, ugyanakkor az épület belsejéből egyértelműen matatás hangjai szűrődtek ki. A hangos rendőri felszólításra rövidesen az épület tetőszerkezetén keresztül előbújt egy férfi. Miután rájött, hogy lebukott, először nem akart lejönni a tetőről, végül azonban a rendőrök felszólításának eleget téve önként megadta magát.

A ruhái átvizsgálása során pénzt és aprópénzt találtak nála. A helyszíni szemle alapján kiderült, hogy a 32 éves B. Gergő a tető megbontásával jutott be a vendéglátóhelyre, ahol további károkat okozott. A betörés közben ráadásul meg is szomjazott: a büfében egy sörrel is kiszolgálta magát.

Az oroszlányi rendőrök elfogták a férfit, majd őrizetbe vették.”



A segélyhívó szám nem játék! Helyes használatával életeket menthetünk!

